కాపిటల్ మ్యూజియం

కేపిటల్ మ్యూజియం చైనాలోని బీజింగ్ నగరంలో ఉన్న ఒక ప్రభుత్వ మునిసిపల్ కళా ప్రదర్శనశాల. ఇది 1981 లో ప్రారంభమైంది, 2006 లో ప్రస్తుత భవనంలోకి మార్చబడింది. ఈ ప్రదర్శనశాలలో ప్రాచీన చైనా సామ్రాజ్యానికి చెందిన పింగాణీ పాత్రలు, కాంస్య వస్తువులు, కాలిగ్రఫీ (అక్షరకళ), చిత్రలేఖనాలు, జేడ్ వస్తువులు, శిల్పకళ, బౌద్ధ విగ్రహాలు, ఇతర ఆసియా సంస్కృతులకు సంబంధించిన భారీ సేకరణలు ఉన్నాయి. ఈ ప్రదర్శనశాల సేకరణలలోని కొన్ని భాగాలు గతంలో బీజింగ్ లోని గువోజిజియాన్ వీధిలో ఉన్న కన్ఫ్యూషియస్ ఆలయంలో భద్రపరచబడ్డాయి. అవలోకనం ప్రస్తుతం బీజింగ్ కేపిటల్ మ్యూజియం సేకరణలో 2,000,000 కంటే ఎక్కువ సాంస్కృతిక అవశేషాలు ఉన్నాయి. ఈ సేకరణలో చాలా తక్కువ భాగం మాత్రమే ప్రదర్శించబడుతుంది, ప్రదర్శనశాల కళా సేకరణలలో ఎక్కువ శాతం బీజింగ్‌లో తవ్వకాలలో బయటపడిన కళాఖండాలే ఉన్నాయి. కేపిటల్ మ్యూజియం సుమారు 83,000 వస్తువుల సేకరణతో 1981 లో స్థాపించబడింది. బీజింగ్‌లోని ఇతర ప్రధాన కళా ప్రదర్శనశాలలైన ప్యాలెస్ మ్యూజియం, చైనా జాతీయ మ్యూజియంలతో పోలిస్తే ఇక్కడికి వచ్చే సందర్శకుల సంఖ్య తక్కువగా ఉన్నప్పటికీ, ఇది నగరంలోని ప్రముఖ సాంస్కృతిక సంస్థలలో ఒకటిగా నిలిచింది. కేపిటల్ మ్యూజియం భారీ పైకప్పు, ప్రవేశ ద్వారం వద్ద ఉన్న పల్లపు నిర్మాణాన్ని వాస్తుశిల్పులు జీన్-మేరీ డుథిల్లూల్, క్యూయి కై రూపొందించారు. ఇది ప్రాచీన చైనీస్ వాస్తుశిల్ప శైలి ప్రభావంతో నిర్మించబడింది, రాతితో నిర్మించిన వెలుపలి గోడ ప్రాచీన చైనా నగర గోడలను, కోట బురుజులను సూచిస్తుంది. మ్యూజియం ఉత్తర ద్వారం ముందు భాగంలో నేలపై డ్రాగన్, ఫీనిక్స్, సామ్రాజ్య చిహ్నాల చిత్రాలతో చెక్కబడిన ఒక భారీ దాన్బి రాయి అమర్చబడింది. రిసెప్షన్ హాల్‌లో ఉంచబడిన మింగ్ రాజవంశం కాలం నాటి అలంకార తోరణం, చైనీస్ వాస్తుశిల్పంలో సాధారణంగా కనిపించే "కేంద్ర అక్షం" విశిష్టతను చూపుతుంది. అండాకారంలో ఉన్న కాంస్య ప్రదర్శన శాల, భూమి నుండి మ్యూజియం వెలుపలికి విస్తరించేలా వాలుగా డిజైన్ చేయబడింది, ఇది ప్రాచీన అవశేషాల తవ్వకాలను ప్రతీకాత్మకంగా సూచిస్తుంది. ఇవి కూడా చూడండి ప్రదర్శనశాల మూలాలు వెలుపలి లింకులు కేపిటల్ మ్యూజియం అధికారిక వెబ్‌సైట్ (in English) Capital Museum Gets Modern Look[usurped]